KIRJALLINEN KYSYMYS E-2937/02 esittäjä(t): Jan Mulder (ELDR) komissiolle. Antibiootit eläinrehun lisäaineina.



Virallinen lehti nro 110 E , 08/05/2003 s. 0130 - 0132



KIRJALLINEN KYSYMYS E-2937/02 esittäjä(t): Jan Mulder (ELDR) komissiolle (17. lokakuuta 2002) Aihe: Antibiootit eläinrehun lisäaineina Komissio on hiljan ehdottanut(1), että antibiootteja ei enää käsiteltäisi erillisenä luokkana eläinrehujen lisäaineita koskevassa asetuksessa ja että ne antibiootit, joiden käyttö eläinrehun lisäaineina on tällä hetkellä sallittu yhteisön markkinoilla, kiellettäisiin vuodesta 2006 lähtien. Vaikuttaa siltä, että tätä kieltoa kannatetaan laajalti. Codex Alimentarius -komission asettamassa eläinrehutyöryhmässä neuvotellaan myös tästä samasta kysymyksestä ja useat valtiot ovat tässä yhteydessä ilmoittaneet pitävänsä antibiootteja eläinrehun tavanomaisena lisäaineena. Kun otetaan huomioon, että Codex Alimentariuksen vahvistamia normeja käytetään aikanaan Maailman kauppajärjestön kauppasääntöjen perusteina, johtaa antibioottien käytön salliminen lisäaineina Codex Alimentariuksessa Euroopan unionin tuottajien kilpailuaseman heikentymiseen. 1. Odottaako komissio, että sen ehdotus antibioottien käytön kieltämiseksi kokonaan eläinrehun lisäaineina hyväksytään aikanaan Codex Alimentariuksessa? Jos vastaus on kielteinen, mitkä valtiot vastustavat ehdotusta? 2. Katsooko komissio, että kyseisenlaisesta sääntelyn erosta johtuva kilpailuaseman heikentyminen on hyväksyttävissä? 3. Missä määrin elintarviketurvallisuutta koskevaa yhteisön lainsäädäntöä mukautetaan Codex Alimentariuksessa tehtyihin sopimuksiin edellä mainittujen kilpailuhaittojen ehkäisemiseksi? 4. Mihin toimiin komissio aikoo ryhtyä, jos lopulta käy niin, että yhteisön lainsäädäntö ja Codex Alimentarius eivät ole samoilla linjoilla mitä tulee antibioottien käyttöön eläinrehun lisäaineina? 5. Aikooko komissio ehdottaa toimenpiteitä sellaisten tuotteiden torjumiseksi yhteisön markkinoilta, joiden valmistuksessa on käytetty EU:ssa kiellettyjä lisäaineita? (1) KOM(2002) 153 EYVL C 203 E, 27.8.2002, s. 10. David Byrnen komission puolesta antama vastaus (9. joulukuuta 2002) Tällä hetkellä lisäaineena voidaan käyttää neljää hyväksynnän saanutta antibioottia: monensiininatriumia, salinomysiininatriumia, flavofosfolipolia ja avilamysiiniä. Komission ehdotuksessa parlamentin ja neuvoston asetukseksi eläinten ruokintaan käytettävistä lisäaineista ehdotetaan, että a) rehujen lisäaineena käytettäville antibiooteille ei enää anneta hyväksyntää b) tällä hetkellä hyväksyttyjen neljän antibiootin saattaminen markkinoille ja käyttö kielletään 1. tammikuuta 2006 jälkeen. Tämä komission ehdotus on tieteellisen ohjauskomitean 28. toukokuuta 1999 antaman lausunnon mukainen. Siinä todettiin, että sellaisiin luokkiin kuuluvien mikrobilääkkeiden, joita käytetään tai voidaan käyttää ihmisten tai eläinten lääkinnässä (ts. kun on riski ristiresistenssistä bakteeri-infektioiden hoitoon käytettäville lääkkeille), käyttöä kasvunedistäjinä olisi vähennettävä vaiheittain mahdollisimman pian ja lopuksi se olisi lakkautettava. Mikrobilääkeresistenssistä 10.11. toukokuuta 2001 annetussa tieteellisen ohjauskomitean toisessa lausunnossa vahvistetaan tarve antaa riittävästi aikaa kyseisten mikrobilääkkeiden korvaamiseksi vaihtoehtoisilla tuotteilla ja todetaan, että käytöstä poistaminen on suunniteltava ja koordinoitava, sillä äkkinäisillä toimilla voisi olla vaikutuksia eläinten terveyteen. Komission ehdotus perustui tieteelliseen lausuntoon alueella, jolla Euroopan yhteisön perustamissopimuksen mukaan vaaditaan yhteisön toimintaa (152 artiklan 4 kohdan b alakohta eläinlääkintä- ja kasvinsuojelualan toimenpiteistä, joiden välittömänä tarkoituksena on kansanterveyden suojeleminen). Eläinrehua käsittelevän Codex-työryhmän tehtävänä on laatia luonnos hyvää eläinten ruokintaa koskeviksi käytännesäännöiksi. Keskustelut säännöistä ovat edelleen kesken, mutta niiden lopullinen päämäärä on luoda elintarviketuotantoon käytettäville eläimille turvallinen ruokintajärjestelmä kuluttajille aiheutuvien riskien minimoimiseksi. Liittyen antibioottien käyttöön rehujen lisäaineena yhteisö on Codexissa puoltanut seuraavan ilmauksen sisällyttämistä sääntöihin: Antibiootteja ei tulisi käyttää kasvunedistämiseen, jos niiden turvallisuutta kansanterveyden kannalta ei ole arvoitu. Toimivaltaiset viranomaiset voivat päättää olla sallimatta antibioottien käyttöä kasvunedistämistarkoituksiin. Mitä tulee komission ehdottaman antibioottien käytön vaiheittaisen vähentämisen seurauksiin kansainvälisellä tasolla, toimenpide koskee rehujen lisäaineiden tuonnin lisäksi myös näitä lisäaineita sisältävien rehujen tuontia. Nykyisen lainsäädännön mukainen jäämien testausmenettely sallii yhteisön vaatimusten noudattamisen tarkistamisen. Tehokas valvonta varmistetaan myös komission elintarvike- ja eläinlääkintätoimiston paikan päällä tekemillä tarkastuksilla, silloin kun yhteisön ulkopuoliset maat ovat virallisesti toteuttaneet vähintään vastaavia toimenpiteitä kuin yhteisön lainsäädännössä edellytetään. On aiheellista mainita, että Codex Alimentariuksella ei ole valtuuksia kieltää jonkin aineen käyttöä markkinoilla. Codex Alimentarius ainoastaan antaa suosituksia, jotka kansallisten hallitusten tulee ottaa huomioon. Kansalliset hallitukset voivat toteuttaa erilaisia toimenpiteitä, jotka eivät perustu Codexin suosituksiin, jos ne voivat osoittaa, että toimenpiteet ovat ihmisten terveyden korkeatasoisen suojelun varmistamiseksi välttämättömiä. Tässä tapauksessa toimenpiteen on oltava terveys- ja kasvinsuojelutoimia koskevan sopimuksen mukaan oikeutettu. Codex Alimentariuksen toiminnasta on myös syytä mainita, että eläinrehua käsittelevää Codex-komissiota ei ole perustettu. Rehuasioita käsitellään Codex-tasolla vain, jos niillä voi olla vaikutuksia ihmisten terveyteen. Edellä kohdassa 1 mainittu Codex-työryhmä on ensimmäinen yritys laatia rehuja koskeva viiteasiakirja Codex-tasolla. Yhteisö on 1970-luvulta asti laatinut eläinrehualan lainsäädäntöä, nimittäin hyväksyntää ja rehujen lisäaineiden käyttöä koskevat säännöt. Edellä mainittu eläinten ruokinnassa käytettäviä lisäaineita koskeva luonnosehdotus annettiin tiedoksi terveys- ja kasvinsuojelutoimia koskevan sopimuksen mukaisesti. Jos sopimuksen jäsenet tekevät siitä huomautuksia, komission on perusteltava ehdotetut toimenpiteet edellä olevassa kohdassa 1 ilmaistun linjan mukaisesti. Kuten kohdassa 2 todetaan, jos parlamentti ja neuvosto hyväksyvät komission ehdotuksen, sovelletaan tuontivalvontasääntöjä. Komissio ei aio ehdottaa erityisiä sääntöjä niiden neljän aineen valvonnasta, jotka poistetaan vaiheittain käytöstä vuoteen 2006 mennessä. Uusissa lainsäädäntöehdotuksissa, jotka on esitetty elintarvikkeiden turvallisuutta koskevassa valkoisessa kirjassa(1), parlamentin jäsentä askarruttavia asioita käsitellään kuitenkin yleisemmässä yhteydessä. (1) KOM(1999) 719 lopullinen.